CELEX: 32020R2131
Language: da
Date: 2020-12-16 00:00:00
Title: Europa-Parlamentets og Rådets forordning (EU) 2020/2131 af 16. december 2020 om afskaffelse af told på visse varer

18.12.2020   
               
               
                  DA
               
               
                  Den Europæiske Unions Tidende
               
               
                  L 430/1
               
            
         EUROPA-PARLAMENTETS OG RÅDETS FORORDNING (EU) 2020/2131
         af 16. december 2020
         om afskaffelse af told på visse varer
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter den almindelige lovgivningsprocedure (1), og
         ud fra følgende betragtninger:
         
                     (1)
                  
                  
                     Unionen og Amerikas Forenede Stater (»De Forenede Stater«) har det største og mest omfattende bilaterale handels- og investeringsforhold i verden, og deres økonomier er stærkt integrerede. Den gensidige handel med varer og tjenesteydelser har en værdi på over 1 billion EUR om året, hvilket svarer til ca. 3 000 mio. EUR om dagen. Dette tætte handels- og investeringsforhold er til gavn for forbrugere, arbejdstagere, virksomheder og investorer.
                  
               
                     (2)
                  
                  
                     Unionen er fast besluttet på at forbedre handels- og investeringsforbindelserne med De Forenede Stater. Dette indebærer at finde nye metoder til at forbedre de bilaterale handelsforbindelser, håndtere handelshindringer og bilægge handelstvister. For at undgå yderligere forstyrrelser af disse handelsforbindelser bør den told, der anvendes af Unionen på import, afskaffes for et begrænset antal varer i en periode på fem år på et erga omnes-grundlag.
                  
               
                     (3)
                  
                  
                     Afskaffelsen af told bør være betinget af De Forenede Staters faktiske gennemførelse af den bebudede nedsættelse af tolden på et antal udvalgte varer, og af at De Forenede Stater undlader at indføre nye foranstaltninger, der ville underminere de mål, der forfølges med De Forenede Staters og Den Europæiske Unions fælles erklæring om en toldaftale af 21. august 2020 (»den fælles erklæring«) (2).
                  
               
                     (4)
                  
                  
                     Afskaffelsen af told bør finde anvendelse fra samme dato som den faktiske gennemførelse af foranstaltningerne i De Forenede Staters meddelelse om at nedsætte tolden på et antal udvalgte varer, dvs. fra den 1. august 2020.
                  
               
                     (5)
                  
                  
                     For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser til at suspendere anvendelsen af denne forordning midlertidigt, hvis betingelserne i denne forordning ikke er opfyldt. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 (3).
                  
               
                     (6)
                  
                  
                     Da det er bydende nødvendigt at undgå yderligere forstyrrelser i handlen mellem Unionen og De Forenede Stater, bør denne forordning træde i kraft straks efter offentliggørelsen. Af samme grund bør der også ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab —
                  
               VEDTAGET DENNE FORORDNING:
         
            Artikel 1
            Afskaffelse af told
            Den gældende importtold i den fælles toldtarif skal være 0 % (toldfrit) for varer henhørende under de toldpositioner, der er anført i bilagets afsnit I, på et erga omnes-grundlag.
         
         
            Artikel 2
            Betingelser for afskaffelse af told
            Afskaffelsen af told på varer henhørende under de toldpositioner, der er anført i bilagets afsnit I, er undergivet følgende betingelser:
            
                        a)
                     
                     
                        at De Forenede Stater nedsætter tolden på erga omnes-grundlag af varer henhørende under de toldpositioner, der er anført i bilagets afsnit II, og
                     
                  
                        b)
                     
                     
                        at De Forenede Stater undlader at indføre nye foranstaltninger mod Unionen, der underminerer de mål, der forfølges med den fælles erklæring.
                     
                  
         
            Artikel 3
            Midlertidig suspension
            Opfylder De Forenede Stater ikke betingelserne i artikel 2, eller foreligger der tilstrækkelig dokumentation for en fremtidig manglende overholdelse af nævnte betingelser, kan Kommissionen vedtage en gennemførelsesretsakt om suspension af den i artikel 1 omhandlede afskaffelse af told, indtil betingelserne i artikel 2 er opfyldt. Denne gennemførelsesretsakt vedtages efter undersøgelsesproceduren, jf. artikel 4, stk. 2.
         
         
            Artikel 4
            Udvalgsprocedure
            
               1.   Kommissionen bistås af Toldkodeksudvalget, der er nedsat ved artikel 285 i Europa-Parlamentets og Rådets forordning (EU) nr. 952/2013 (4). Dette udvalg er et udvalg som omhandlet i forordning (EU) nr. 182/2011.
            
            
               2.   Når der henvises til dette stykke, finder artikel 5 i forordning (EU) nr. 182/2011 anvendelse.
            
         
         
            Artikel 5
            Ikrafttræden og anvendelse
            
               1.   Denne forordning træder i kraft på dagen for offentliggørelsen i Den Europæiske Unions Tidende.
            
            
               2.   Denne forordning finder anvendelse fra den 1. august 2020 til den 31. juli 2025.
            
            
               3.   Kommissionen offentliggør en meddelelse om suspension i Den Europæiske Unions Tidende, hvis anvendelsen af denne forordning suspenderes i henhold til artikel 3, eller hvis denne forordning ophører med at finde anvendelse før den 31. juli 2025.
            
            
               4.   Efter anmodning fra de berørte erhvervsdrivende refunderer de berørte medlemsstaters nationale toldmyndigheder alle afgifter, som er betalt ud over dem, der i henhold til denne forordning gælder for import fra De Forenede Stater mellem den 1. august 2020 og den 18. december 2020.
            
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. december 2020.
            
               
                  På Europa-Parlamentets vegne
               
               D. M. SASSOLI
               
                  Formand
               
            
            
               
                  På Rådets vegne
               
               M. ROTH
               
                  Formand
               
            
         
         
            (1)  Europa-Parlamentets holdning af 26.11.2020 (endnu ikke offentliggjort i EUT) og Rådets afgørelse af 9.12.2020.
         
            (2)  Jf. dokument ST 12652/20 på http://register.consilium.europa.eu.
         
            (3)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
         
            (4)  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).
      
      
         
            BILAG
            Afsnit I (Den Europæiske Unions kombinerede nomenklatur)
            
                        KN-kode
                     
                     
                        Beskrivelse
                     
                  
                        0306 11 90 
                     
                     
                        Languster (Palinurus-arter, Panulirus-arter og Jasus-arter), også røget, med eller uden skal, frosset, herunder languster i skal, kogt i vand eller dampkogt (undtagen langusterhaler)
                     
                  
                        0306 12 10 
                     
                     
                        Hummer (Homarus-arter), hele, frosset, også røget eller kogt i vand eller dampkogt
                     
                  
                        0306 12 90 
                     
                     
                        Hummer (Homarus-arter), også røget, med eller uden skal, frosset, herunder hummer med skal, kogt i vand eller dampkogt (ikke hele)
                     
                  
                        0306 32 10 
                     
                     
                        Hummer (Homarus-arter), levende
                     
                  Afsnit II (De Forenede Staters toldtarif)
            
                        Toldposition
                     
                     
                        Beskrivelse
                     
                     
                        Gældende MFN-toldsats
                     
                     
                        Ny MFN-toldsats
                     
                  
                        1604 20 05 
                     
                     
                        Produkter med indhold af kød af krebsdyr, bløddyr eller andre hvirvelløse vanddyr, færdigretter
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Bordservice og køkkenartikler, af blykrystal, til en værdi af over 5 USD pr. enhed (undtagen drikkeglas)
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Ikkeildfaste præparater til overfladebehandling af facader, vægge, gulve, lofter og lign., ikke på basis af gummi
                     
                     
                        6,5 %
                     
                     
                        3,25 %
                     
                  
                        3601 00 00 
                     
                     
                        Drivladninger
                     
                     
                        6,5 %
                     
                     
                        3,25 %
                     
                  
                        9613 10 00 
                     
                     
                        Lommetændere og lignende tændere, med gas som brændstof, ikke til genopfyldning
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Dele til ikkeelektriske cigarettændere og lignende tændere
                     
                     
                        8 %
                     
                     
                        4 %